OBH 2152/1999.
Az állampolgári jogok országgyűlési biztosának jelentése
Ügyintéző: dr. Kiss Anikó
Tárgy: Büntetésvégrehajtási Intézet beli bánásmód

Az eljárás megindulása:
	A panaszos 1996 júliusa óta van előzetes letartóztatásban. Fogvatartásának helye a Veszprém Megyei Büntetésvégrehajtási Intézet. A panaszos levelében a fogvatartási körülményeket sérelmezte, leírta, hogy a napi szabad levegőn tartózkodás rendszerint elmarad, ha van is séta, a jogszabályban előírt időtartamot nem tartják be; a fogvatartottak számára a heti egyszeri fürdési lehetőséget sem biztosítják. A panaszos részére krónikus bőrbetegsége miatt az orvos külön egészségügyi fürdőt rendelt, amit hónapok óta nem tesznek lehetővé. A panaszos epe betegsége miatt folyamatos orvosi kezelésre szorulna, de gyógyszereit nem kapja meg, epe tájéki fájdalmainak erősödése ellenére szakorvosi vizsgálatra nem viszik.
A büntetésvégrehajtási intézetben a könyvtár nem vehető igénybe, oda sem olvasás, sem könyvkölcsönzés céljából bemenni nem lehet.

A megállapított tényállás:
	1997 októberében helyszíni vizsgálatot tartottam a Veszprém Megyei Büntetésvégrehajtási Intézetben.
A vizsgálat során megállapítottam, hogy a Veszprém Megyei Bv. Intézet a jelenleg működő intézetek közül a legrégebbi, büntetések végrehajtására épített erőd jellegű objektum, építését 1858-ban fejezték be. A zárkák három szinten a föld felszíne alatt vannak, így a természetes fény sem a hivatásos állomány, sem a fogvatartottak számára nem biztosított. Az intézet az 1980-as évek elejéig kályhafűtéssel és az országban utolsóként ún. kübli rendszerrel működött. Az intézet közművesítettsége napjainkban már teljes, de a csatorna és a vízrendszer elavult, így a bv. a heti egyszeri meleg vizes fürdést sem minden esetben tudja biztosítani.
	A jogszabályban előírt normatíva szerint az intézet 55 fő fogvatartására alkalmas, valójában a fogvatartotti létszám ennek három- négyszerese. Az egy fogvatartottra jutó szabad mozgástér a zárkákban csak 0,8 m2. A zsúfoltság okozza azt is, hogy az intézet nem tudja teljesíteni a napi sétára vonatkozó előírásokat. 
	Megállapítottam, hogy az épület emberi tartózkodásra alkalmatlan, az alapvető létfeltételek hiánya miatt sérelmet szenved a hivatásos állomány és a fogvatartottak emberi méltósághoz, egészséges környezethez, lehető legmagasabb szintű testi és lelki egészséghez való joga. Az alkotmányos jogok nagyfokú sérelme miatt az intézet bezárását javasoltam. Jelenleg folyamatban van az új Veszprém Megyei Büntetésvégrehajtási Intézet terveinek elkészítése, a kivitelezés ez év végén megkezdődik, és 2002 decemberében várhatóan be is fejeződik. 
	Ami a panaszos által leírtakat illeti, 2000-ben felújították az intézet melegvízrendszerét és kazánját, így lehetővé vált a heti egyszeri rendes valamint a napi egészségügyi fürdés is. A sétáló udvart a zsúfoltság miatt ketté osztották, így a biztonsági és elkülönítési szabályokat is figyelembe véve jobb feltételekkel biztosítható a napi szabad levegőn tartózkodás. A könyvtár használata azért korlátozott, mert a könyvtárosi feladatokat egy nevelő teljesíti, aki nevelői munkakörének ellátása mellett nehezen tudja biztosítani a könyvtár nyitvatartását is. A könyvtárnak körletenként hetente egy napon kellene nyitva tartania, de ez gyakran elmarad. 
A panaszos egészségügyi problémáival többször jelentkezett orvosi vizsgálatra. Az orvos panaszos epe tájéki fájdalmaira és bőrbetegségére gyógyszeres kezelést írt elő, valamint elrendelte, hogy a fogvatartott számára napi rendszerességgel biztosítsák a melegvizes fürdést. A gyógyszeres kezelés ellenére a panaszos epe tájéki fájdalmai erősödtek, azonban a panaszost szakorvosi kivizsgálásra nem vitték el. A korábban szedett, jól bevált gyógyszereit a panaszos három hónapon keresztül - orvosi utasításra - nem kapta, helyette más gyógyszereket alkalmaztak, majd ismét visszatértek a korábbi gyógyszerek alkalmazására. 

Érintett alkotmányos jogok és alkalmazott jogszabályok:
•	A Magyar Köztársaság Alkotmánya:
2. § (1) A Magyar Köztársaság független, demokratikus jogállam.
18. § A Magyar Köztársaság elismeri és érvényesíti mindenki jogát az egészséges környezethez.
54. § (1) A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani.
70/D. § (1) A Magyar Köztársaság területén élőknek joguk van a lehető legmagasabb szintű testi és lelki egészséghez.
70/F. § (1) A Magyar Köztársaság biztosítja az állampolgárok számára a művelődéshez való jogot.

•	 A szabadságvesztés és az előzetes letartóztatás végrehajtásának szabályairól szóló 6/1996. (VII.12.) IM rendelet:
135. § (1) Az intézetben az elítéltek elhelyezésére körletet, azon belül zárkákat és lakóhelyiségeket kell kialakítani.
(2) Zárka az elítéltek elhelyezésére szolgáló olyan helyiség, amelynek ajtaja, ablaka (a továbbiakban: nyílászárók) a külön rendelkezésekben meghatározott biztonsági követelményeknek megfelel. A zárkában folyó vízzel ellátott mosdót, illetve - az ön- és közveszélyes magatartást tanúsító elítéltek elhelyezésére kialakított zárka kivételével - elkülönített WC-t kell kialakítani.
137. § (1) A zárkában (lakóhelyiségben) elhelyezhető létszámot úgy kell meghatározni, hogy minden elítéltre legalább hat köbméter légtér, és férfi elítéltek esetén három négyzetméter, a fiatalkorúak, illetve a női elítéltek esetén három és fél négyzetméter mozgástér jusson.
(2) A mozgástér meghatározása szempontjából a zárka (lakóhelyiség) alapterületéből az azt csökkentő berendezési és felszerelési tárgyak által elfoglalt területet figyelmen kívül kell hagyni.
150. § (1) Az elítéltek részére biztosítani kell a tisztálkodáshoz szükséges feltételeket, és meg kell követelni a személyi tisztasági előírások betartását.
151. § (1) Az elítéltek részére hetente legalább egy alkalommal meleg vízben fürdést (zuhanyozást) kell biztosítani, a szennyező munkaterületen dolgozóknak lehetővé kell tenni a naponkénti, munka utáni fürdést.
152. § (1) Az intézetben gondoskodni kell
a) megfelelő minőségű és mennyiségű ivóvízről, valamint a vízellátással kapcsolatos közegészségügyi előírások megtartásáról;
b) a külön jogszabályban előírtak szerinti fűtésről;
c) a zárkák és egyéb helyiségek, a körletek, valamint a biztonsági szempontból kiemelt területek megfelelő világításáról;
d) az elítéltek által használt helyiségek megfelelő szellőztetéséről.
(2) A zárkában (lakóhelyiségben) az olvasásra alkalmas természetes fényt vagy mesterséges világítást kell biztosítani.

•	A büntetések és az intézkedések végrehajtásáról szóló 1979. évi 11. tvr.:
36. § (1) Az elítélt jogosult
a) a higiéniai feltételeknek megfelelő egészséges elhelyezésre, az egészségi állapotának és a szabadságvesztés végrehajtása alatti tevékenységének megfelelő élelmezésre, egészségügyi ellátásra;
k) naponként legalább egy órai szabad levegőn tartózkodásra;
m) önképzésre, sajtótermékek megrendelésére, a büntetés-végrehajtási intézet művelődési és sportolási lehetőségeinek igénybevételére.
40. § (1) Elő kell segíteni, hogy az elítélt a kedvező családi és munkahelyi kapcsolatait fenntartsa és fejlessze.
(2) A szabad idő hasznos felhasználása érdekében lehetőséget kell biztosítani az elítéltek művelődésére és sportolására.

A vizsgálat megállapításai:
	Az épület emberi tartózkodásra való alkalmasságáról 1997-ben tett megállapításaimat továbbra is fenntartom.  A heti egyszeri meleg vizes fürdés elmaradása az épület víz- és csatornarendszerének elavultságából adódott. Némileg javított a helyzeten, hogy tavaly az épület melegvizes rendszerét és kazánját felújították, de az körülmény, hogy az épület emberi tartózkodásra alkalmatlan továbbra is fennáll. Az előírt napi szabad levegőn tartózkodás biztosításának hiánya a befogadható fogvatartotti létszámot háromszorosan, négyszeresen meghaladó fogvatartotti létszámból adódott. Az épületnek csak egy udvara van, amit a napi séta jobb feltételekkel való biztosítása érdekében a tavalyi évben választó fallal ketté osztottak, ami részben megoldotta a napi séta biztosításával kapcsolatos problémákat.
	Megállapítom tehát, hogy a heti egyszeri fürdés, valamint a legalább napi egy órás séta elmaradása tekintetében a büntetésvégrehajtási intézet alkalmazottait mulasztás nem terheli, a hiányosság az épület, illetve az épület közműveinek állagából és az elhelyezési körülményekből adódik. Tekintettel arra, hogy az új büntetésvégrehajtási intézet építése folyamatban van, és az 2002 végére várhatóan be is fejeződik, erre vonatkozóan újabb ajánlást nem teszek, de felhívom a Veszprém Megyei Büntetésvégrehajtási Intézet parancsnokának figyelmét az alapvető emberi szükségletek kielégítését biztosító közműrendszer folyamatos karbantartásának, és a higiénés előírások betartásának a szükségességére. 
Mint megállapítottam, a fenti hiányosságok tekintetében a bv. intézet alkalmazottait mulasztás nem terheli. Más a helyzet azonban a panaszos egészségügyi ellátásával és a könyvtár igénybevételének lehetőségével.
A panaszos sérelmezte, hogy gyógyszereit nem kapja meg, továbbá epe tájéki fájdalmainak erősödése ellenére szakorvosi kivizsgálásra nem viszik. A panaszos egészségügyi lapjából kiderült, hogy a panaszos három hónapon keresztül a korábbitól eltérő gyógyszeres terápiában részesült, ami azonban állapotának javulásához nem vezetett. A betegségre alkalmazandó gyógyszeres terápia meghatározása olyan orvos-szakmai kérdés, aminek vizsgálatára az országgyűlési biztosnak nincs hatásköre, így ezzel kapcsolatban megállapítást nem teszek. 	Megállapítom viszont, hogy a bv. intézet alkalmazottainak eljárása a lehető legmagasabb szintű testi és lelki egészséghez való joggal összefüggésben visszásságot okozott, amikor egyre erősödő fájdalmai ellenére a panaszos szakorvosi kivizsgálását nem biztosították.
A fogvatartottaknak törvényben biztosított joguk, hogy a büntetésvégrehajtási intézet könyvtárát önképzési, művelődési célokból igénybe vegyék, a büntetésvégrehajtási intézeteknek pedig kötelessége, hogy a könyvtár igénybevételének lehetőségét - a törvényi előírásoknak megfelelően - biztosítsák. A művelődéshez való jog minden magyar állampolgárt megillet, amennyiben e jog gyakorlásának lehetőségét  bármely  állampolgár számára nem biztosítják, alkotmányos joggal kapcsolatos visszásság következik be.

Ajánlás:
	Az állampolgári jogok országgyűlési biztosáról szóló 1993. évi LIX. tv. 21. §-ába foglalt felhatalmazásom alapján a fentiekben megállapított alkotmányos joggal összefüggő visszásságok orvoslása érdekében az alábbi kezdeményezést teszem:
	Felkérem a Veszprém Megyei Büntetésvégrehajtási Intézet parancsnokát, hogy fordítson fokozottabb figyelmet a fogvatartottak kielégítő egészségügyi ellátásának biztosítására. Felkérem továbbá arra, hogy - a feladatellátás jobb megszervezésével - biztosítsa a fogvatartottak számára a könyvtár igénybevételének lehetőségét.

Budapest, 2001. február 16.

Gönczöl Katalin